Oos-Kaap man sterf in trekker-ongelukArgieffoto ŉ 56-jarige man is Donderdagaand op ŉ plaas naby Uitenhage in die Oos-Kaap dood toe sy baadjie aan die dryfas van ŉ trekker vasgehaak het. Ao. Gerda Swart, ŉ polisiewoordvoerder, het Vrydag gesê die man was besig om insekdoder in boorde te spuit, toe hy ŉ probleem met die sproeier ondervind het. “Hy het die trekker gestop om te kyk wat die probleem is, terwyl hy die enjin laat luier het,” het Swart gesê. Sy sê die man se baadjie het aan die dryfas vasgehaak en dit het hom ingetrek. “Die man is op slag dood,” het Swart gesê. Die naam van die man is nog nie bekend gemaak nie.